2014-es labdarúgó-világbajnokság (döntő)
A 2014-es labdarúgó-világbajnokság döntője 2014. július 13-án, helyi idő szerint 16 órakor, magyar idő szerint 21 órakor kezdődött Rio de Janeiróban a Maracanã Stadionban. A mérkőzést Németország hosszabbítás után 1–0-ra nyerte Argentína ellen, Mario Götze góljával, aki a vb-döntők történetében az első cserejátékos lett, aki győztes gólt szerzett. Németország negyedik vb-címét szerezte a vb-k történetében, az elsőt Németország újraegyesítése után. Első alkalommal fordult elő, hogy európai csapat az amerikai kontinensen nyert világbajnokságot, és az is első alkalommal fordult elő, hogy egymás után három világbajnokságot azonos földrészről származó csapat nyerjen. Németország emellett részvételi jogot szerzett a 2017-es konföderációs kupára.